Document ID: 32000D0064

ΑΠΟΦΑΣΗ ΤΗΣ ΕΠΙΤΡΟΠΗΣ
της 25ης Ιανουαρίου 2000
για τροποποίηση της απόφασης 1999/789/ΕΚ σχετικά με ορισμένα μέτρα προστασίας όσον αφορά την αφρικανική πανώλη των χοίρων στην Πορτογαλία
[κοινοποιηθείσα υπό τον αριθμό Ε(2000) 189]
(Κείμενο που παρουσιάζει ενδιαφέρον για τον ΕΟΧ)
(2000/64/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10 παράγραφος 4,
την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,
την οδηγία 80/215/ΕΟΚ του Συμβουλίου, της 22ας Ιανουαρίου 1980, περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας(4), όπως τροποποιήθηκε από την οδηγία 91/687/ΕΟΚ(5), και ιδίως το άρθρο 71 παράγραφος 2,
Εκτιμώντας τα ακόλουθα:
(1) στις 15 Νοεμβρίου 1999, εμφανίστηκε στην Πορτογαλία, στην περιφέρεια Alentejo, στην κοινότητα Almodovar, μία εστία αφρικανικής πανώλης των χοίρων·
(2) με την απόφαση 1999/789/ΕΚ(6), η Επιτροπή θέσπισε ορισμένα μέτρα ελέγχου της ασθένειας για να εμποδίσει την εξάπλωση της·
(3) με την απόφαση 2000/62/ΕΚ(7), η Επιτροπή ενέκρινε ένα σχέδιο που υποβλήθηκε από την Πορτογαλία για την επιτήρηση της αφρικανικής πανώλης των χοίρων, συμπεριλαμβανομένων πρόσθετων μέτρων ελέγχου της ασθένειας·
(4) υπό το φως της εξέλιξης της κατάστασης, πρέπει να τροποποιηθεί η απόφαση 1999/789/ΕΚ·
(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 1999/789/ΕΚ αντικαθίσταται από το παράρτημα της παρούσας απόφασης.
Άρθρο 2
Η παράγραφος 1 του άρθρου 2 της απόφασης 1999/789/ΕΚ αντικαθίσταται από την ακόλουθη παράγραφο:
"1. Οι ζώνες χοίροι που προέρχονται από εκμετάλλευση η οποία ευρίσκεται στις περιοχές που περιγράφονται στο παράρτημα δεν μπορούν να αποσταλούν σε άλλες περιοχές της Πορτογαλίας, εκτός αν τα ζώα:
- προέρχονται από μία εκμετάλλευση στην οποία δεν έχουν εισαχθεί ζώνες χοίροι κατά τη διάρκεια της περιόδου των 30 ημερών που προηγούνται της αποστολής των εν λόγω χοίρων,
- έχουν ενταχθεί σε ένα πρόγραμμα ορολογικών δοκιμών προς της μετακίνησης, οι οποίες πραγματοποιήθηκαν δέκα ημέρες πριν από τη μεταφορά και κατά τις οποίες δεν ανιχνεύθηκαν αντισώματα του ιού της αφρικανικής πανώλης των χοίρων· το πρόγραμμα ορολογικής δοκιμής προς της μετακίνησης για την εν λόγω αποστολή πρέπει να έχει σχεδιαστεί έτσι ώστε να παρέχει περίπου 95 % εμπιστοσύνη όσον αφορά την ανίχνευση των οροθετικών ζώων σε ποσοστό επιπολασμού της νόσου 5 %,
- έχουν υποβληθεί σε κλινική εξέταση στην εκμετάλλευση προέλευσης εντός των 24 ωρών που προηγούνται της μεταφοράς. Πρέπει να εξετάζονται όλοι οι χοίροι της εκμετάλλευσης προέλευσης και να επιθεωρούνται οι σχετικές εγκαταστάσεις. Τα ζώα πρέπει να αναγνωρίζονται με ενώτια στην εκμετάλλευση προέλευσης, έτσι ώστε να μπορεί να εντοπιστεί η εκμετάλλευση προέλευσης,
- θα μεταφερθούν απευθείας από την εκμετάλλευση προέλευσης στην εκμετάλλευση ή στο σφάγειο προορισμού. Σε περίπτωση μεταφοράς χοίρων εκτροφής ή παραγωγής, ή εκμετάλλευση προορισμού πρέπει να βρίσκεται στις περιφέρειες Alentejo ή Algarve. Σε περίπτωση μεταφοράς χοίρων προς σφαγή, το σφαγείο προορισμού πρέπει να ορίζεται από τις αρμόδιες κτηνιατρικές αρχές και πρέπει να βρίσκεται στις περιφέρειες Alentejo ή Algarve ή στους δήμους Mafra, Loures, Sintra ή Montijo. Τα μέσα μεταφοράς πρέπει να καθορίζονται και να απολυμαίνονται σε ένα επισήμως εγκεκριμένο απολυμαντικό πριν από τη φόρτωση και αμέσως μετά την εκφόρτωση και πρέπει να σφραγίζονται επισήμως. Οι χοίροι προς σφαγή πρέπει να φυλάσσονται χωριστά από οποιαδήποτε άλλη αποστολή χοίρων κατά τη διάρκεια της σφαγής"
Άρθρο 3
Στο άρθρο της απόφασης 1999/789/ΕΚ προστίθεται η ακόλουθη παράγραφος:
"4. Κατά παρέκκλιση της παραγράφου 2 δεύτερη περίπτωση, οι αρμόδιες κτηνιατρικές αρχές μπορούν να αποφασίσουν ότι, σε περίπτωση χοίρων προς σφαγή, οι ορολογικές δοκιμές πραγματοποιούνται σε δείγματα που λαμβάνονται στο σφαγείο, σύμφωνα με το σχέδιο επιτήρησης που εγκρίθηκε με απόφαση 2000/62/ΕΚ, εάν προηγούμενοι ορολογιακοί έλεγχοι που πραγματοποιήθηκαν στην εκμετάλλευση προέλευσης, σε σχέση με την εφαρμογή της παρούσας απόφασης, κατέληξαν σε αρνητικό αποτέλεσμα."
Άρθρο 4
Στο άρθρο 6 της απόφασης 1999/789/ΕΚ, η ημερομηνία "31 Ιανουαρίου 2000" αντικαθίσταται από την ημερομηνία "31 Μαρτίου 2000".
Άρθρο 5
Τα κράτη μέλη τροποποιούν τα μέτρα τα οποία εφαρμόζουν στις εμπορικές συναλλαγές για να τα καταστήσουν σύμφωνα με την παρούσα απόφαση. Τα κράτη μέλη ενημερώνουν αμέσως στην Επιτροπή σχετικά.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 25 Ιανουαρίου 2000.

Labels: 18
6